**Regionsleir på KRAGENÄS 2019 – leirbrev 1**

**Neste år går turen til Kragenäs i Sverige, noter datoen allerede nå: lørdag 29. juni 2019 – lørdag 6. juli 2019 !**

Vi er i startgropen med planleggingen, men allerede nå ser det veldig spennende ut! Det er en gjeng engasjerte ledere og rovere som skal i gang for fullt over sommeren.

**Program**Arbeidet med program er godt i gang. Det vil bli aktiviteter for alle, og vi skal skape rom for at alle skal ha en sosial og hyggelig leir (også lederne!). Det jobbes med mange ulike temaer, felles for dem alle er en enkel leir med fokus på speiderferdigheter og tid for at alle skal trives og ha det bra.

**Leirstedet**Kragenäs ligger ved kysten i Bohuslän, anslagsvis 16 mil sør av Oslo (2 timer med bil). Med havet i vest, kanomuligheter i nord og store haikeområder i øst ligger alt til rette for en flott uke på leir. At det er ett fast fungerende leirområde skader jo heller ikke. Legger man til bademuligheter og hyggelig selskap kan det jo ikke bli bedre!

**Roverleir**Selvsagt blir det egen roverleir, skulle bare mangle! Som den kreative gjengen roverne våre er bobler det allerede over av artige ideer og påfunn. Hva roverne lander på til slutt er helt uvisst, men det blir i alle fall liv og røre!

**Ledige stillinger**

Lyst til å være med i staben? Vi skal ha ett «speiderband» til leirbål og underholdning i leiren, og søker mentor/leder av dette samt musikere. Vi trenger også folk til alle etatene (forsyning, HMS, haik, kommunikasjon, drift, administrasjon, økonomi og så videre). Stillingen som assisterende leirsjef er heller ikke besatt enda.

Kunne du være interessert? Send en mail til fredrik.rossow@gmail.com, og fortell hva du har lyst til å være med på ☺

**Pris og påmelding**Selve leiren vil koste maksimalt 2500 kroner, det jobbes aktivt med å få prisen ned. Påmelding vil skje over sommeren, men sett av tiden i terminlistene allerede nå!